草木言
作者：陳陶
朝代：唐

paragraphs: 何生我蒼蒼，何育我黃黃。
草木無知識，幸君同三光。
始自受姓名，葳蕤立衣裳。
山河既分麗，齊首乳青陽。
甘辛各有榮，好醜不相防。
常憂刀斧劫，竊慕仁壽鄉。
願天雨無暴，怨地風無狂。
雨足因衰憊，風多因夭傷。
在山不爲桂，徒辱君高岡。
在水不爲蓮，徒占君深塘。
勿輕培塿阜，或有奇棟梁。
勿輕蒙朧澤，或有奇馨香。
涓毫可蔍差，朝菌壽爲長。
擁腫若無取，大椿命爲傷。
婆娑不材生，苒苒向秋荒。
幸遭薰風日，有得皆簸揚。
所愧雨露恩，願效幽微芳。
希君頻採擇，勿使枯雪霜。